PREDBEŽNÁ INFORMÁCIA
(podľa § 9 zákona č. 400/2015 Z. z. o tvorbe právnych predpisov 
a o Zbierke zákonov Slovenskej republiky a o zmene a doplnení niektorých zákonov)
 

1. Pripravovaný právny predpis:

Návrh vyhlášky Ministerstva spravodlivosti Slovenskej republiky, ktorou sa mení a dopĺňa vyhláška Ministerstva spravodlivosti Slovenskej republiky č. 355/2014 Z. z. o centrálnom registri exekúcií v znení vyhlášky č. 421/2021 Z. z.

1. Základné ciele právnej úpravy:

Cieľom pripravovanej právnej úpravy je ustanoviť spôsob určenia výšky odmeny Slovenskej komory exekútorov za prístup do centrálneho registra exekúcií tak, aby zohľadňoval rozdielny rozsah využívania registra jednotlivými používateľmi, a tým primerane znížil nákladové zaťaženie používateľov s vysokým počtom prístupov.

1. Zhodnotenie súčasného stavu:

Súčasná právna úprava určenia odmeny za prístup do Centrálneho registra exekúcií je nastavená tak, že za každý prístup do registra patrí Slovenskej komore exekútorov jednotná odmena vo výške 1,60 eura bez ohľadu na počet prístupov jedného používateľa počas kalendárneho roka. Takto nastavený spôsob určenia odmeny nezohľadňuje rozdielny rozsah využívania registra jednotlivými používateľmi, čo pre používateľov využívajúcich register vo väčšom rozsahu znamená vysoké celkové náklady. Navrhuje sa preto ustanoviť jednotlivé pásma odmeny podľa počtu prístupov jedného používateľa počas kalendárneho roka tak, aby sa s rastúcim počtom prístupov výška odmeny za jednotlivý prístup postupne znižovala. 

1. Spôsob zapojenia verejnosti do prípravy právneho predpisu:

Verejnosť sa môže zapojiť do prípravy právneho predpisu formou zasielania podnetov a návrhov v súlade so základným cieľom podľa bodu 2. 

Kontaktné údaje:
Ministerstvo spravodlivosti Slovenskej republiky
Sekcia legislatívy, odbor legislatívy občianskeho a obchodného práva
Račianska 71
813 11 Bratislava
email: emma.zboncakova@justice.sk  

1. Predpokladaný termín začatia pripomienkového konania:

Október 2026

